Imtella' Mejju 8, 2021 Rapport: Maria Muscat Omm li spiċċat tagħmel operazzjoni urġenti l-isptar tgħid li sabet faraġ kbir f'koppja Maltija li żammitilha t-tfal sakemm damet l-isptar. L-omm qalet li kieku ma kinux hemm għaliha din il-koppja li huma foster carers, ma kinitx tkun taf fejn se tagħti rasha. TVM tkellem ma' din il-mara, kif ukoll mal-koppja Maltija li minkejja li għandhom tlett itfal, fetħu l-bieb għal tfal li jkollhom bżonn trobbija fin-nuqqas tal-ġenituri tagħhom. Ftit tal-jiem ilu, omm żagħżugħa bi tlett itfal qalet lil TVM li ġiet f'sitwazzjoni ta' qsim il-qalb, meta b'urġenza kellha tidħol l-isptar Mater Dei fejn kellha tiġi operata. Minħabba li hija omm waħidha, ħassitha ddisprata għax ma kinitx taf min se joħdilha ħsieb lill-uliedha sakemm toħroġ mill-isptar. L-omm qalet li grazzi għas-servizz tal-Foster Carers immexxi mill-aġenzija Appoġġ, instabet koppja Maltija li b'imħabba kbira fetħet il-bieb għal dawn it-tfal u tathom il-kura daqslikieku kienu t-tfal tagħha. L-omm qalet li hija grata ħafna li t-tfal sabu familja tal-fostering li ħabbithom, u li serrħet moħħha minn biża' kbir li kellha. Il-koppja Amanda u Christian Bajada għandhom diġà tlett itfal, imma ddeċidew li jsiru foster carers, minkejja li t-tnejn li huma jaħdmu. "Aħna nemmnu bħala familja li t-tfal ma jagħżlux huma fejn jitwieldu, tagħna huma xortihom tajba, sabiħ li tara li hemm tfal oħra u tgħinhom, tiftaħ il-bieb tad-dar u ttihom l-imħabba," fissret Amanda. "Hija sodisfazzjon li max-xogħol kollu li għandna sibna mod kif nieħdu ħsieb tfal oħrajn u tħoss ċertu paċi," qal Christian. Il-Leader tal-Fostering Sara Farrugia qalet li hemm lista ta' tfal jistennew il-fostering. "Għalkemm ikollna applikanti, qatt mhu biżżejjed, il-ħtieġa tat-tfal jistennew fostering, sal-ġimgħa l-oħra kellna tliet minuri ta' bżonn għal familja alternattiva." Bħalissa hawn 251 tfal li qed jiġu fostered għand 194 familja. Min irid isir foster carer jista' jagħmel kuntatt permezz tal-paġna Fostering Malta fuq Facebook.